በተጠናቀቀው የበጀት ዓመት 6ሺ 863 መሠረታዊ የህብረት ሥራ ማህበራት መቋቋማቸው ተገለጸ
-በተጠናቀቀው የበጀት ዓመት 6ሺ863 አዳዲስ መሠረታዊ የሕብረት ሥራ ማህበራት በመላው አገሪቱ መቋቋማቸውን የፌደራል ሕብረት ሥራ ኤጀንሲ አስታወቀ። በኤጀንሲው የሕዝብ ግንኙነት ዳይሮክቶሬት ዳይሬክተር አቶ ይግዛው ዳኘው ለዋልታ እንደገለጹት በተለያዩ ክልሎች የሕብረት ሥራ ማህበራትን ለማስፋፋት በተደረገ እንቅስቃሴ በ2005 የበጀት ዓመት 245 ሚሊዮን ብር ካፒታል ያፈሩ 6ሺ863 ማህበራት ተቋቁመዋል፡፡ ከሕብረት ሥራ ማህበራቱ በተጨማሪም 49 ሚሊዮን ብር መቆጠብ የቻሉ 28 የሕብረት ሥራ ዩኒየኖች መቋቋማቸውን አቶ ይግዛው አስረድተዋል። በአምስት አመቱ የዕድገትና ትራንስፎርሜሽን ዕቅድ መሰረት 59ሺ የመሠረታዊ የሕብረት ሥራ ማህበራትን ለማደራጀት መታቀዱን ያስታወሱት አቶ ይግዛው እስካሁን በተደረገው እንቅስቃሴ 6 ነጥብ 6 ሚሊዮን አባላትን ያቀፉና  ከ3 ነጥብ 7 ቢሊዮን ብር በላይ ካፒታል ያስመዘገቡ 48 ሺ 124 ማህበራት መቋቋማቸውን ተናግረዋል፡፡በተመሳሳይ በዕድገትና ትራንስፎርሜሽን ዕቅዱ 511 የሕብረት ሥራ ዩኒየኖችን ለማደራጀት መታቀዱን የተናገሩት ዳይሬክተሩ እስካ 2005 በጀት ዓመት ድረስ 8ሺ431 አባላትን ያቀፉና ከ1ነጥብ5 ቢሊዮን ብር በላይ ካፒታል ማስመዝገብ የቻሉ 293 ዩኒየኖች እንዲደራጁ መደረጉን ዳይሬክተሩ አስረደተዋል፡፡ በእስካሁኑ እንቅስቃሴ የተገኘው ውጤት ኤጀንሲው በዕቅዱ መሠረት እየተጓዘ ሞኑን አመላካች መሆኑን አቶ ይግዛው ገልጸዋል። የሕብረት ሥራ ማህበራት እንዲጠናከሩ ለማስቻል ኤጀንሲው የተለያዩ የአቅም ግንባታ ሥልጠናዎችን፤ የፋይናንስ ድጋፍና የመጋዘን አገልግሎት እንዲያገኙ ማድረጉን የጠቆሙት አቶ ይግዛው  ልዩ ድጋፍ የሚሹ ክልሎችን የመደገፍ ሥራዎች ላይ አተኩሮ እየሠራ መሆኑን  ገልጸዋል ።የግብርና የሕብረት ሥራ ማህበራትን ለማጠናከር የግብርና ሕብረት ሥራ ልማት ስትራቴጂ በመንግሥት እንዲፀድቅ መደረጉን የገለጹት አቶ ይግዛው የአርዳይታ የግብርና ቴክኒክ ኮሌጅን የግብርና ሕብረት ሥራ የልቀት ማዕከል በማድረግ በ2006 ዓ.ም ሥልጠና መሥጠት  እንደሚጀምር  አያይዘው  ገልጸዋል ። በተጨማሪም በአጠቃላይ 5ሺ  ቶን  የመያዝ  አቅም ያላቸውን  አራት  መጋዘኖች በመንግሥትና በታላላቅ  የሕብረት ሥራ ዩኒየኖች  ትብብር   በ37  ሚሊዮን  ብር  ወጪ በአማራና በትግራይ ክልሎች በመገንባት ላይ እንደሚገኙ አቶ ይግዛው መናገራቸውን ዋልታ ኢንፎርሜሽን ማዕከል ዘግቧል።